62023CJ0168
A BÍRÓSÁG ÍTÉLETE (nyolcadik tanács)
2024. június 27. (
*1
)
„Előzetes döntéshozatal – Vámunió – Közös Vámtarifa – Kombinált Nómenklatúra – Tarifális besorolás – Optikai szálakból álló kábel – 85447000 és 90011090 vámtarifaalszámok – A Kombinált Nómenklatúra magyarázó megjegyzéseinek módosítása – A jogbiztonság és a bizalomvédelem elve”
A C‑168/23. sz. ügyben,
az EUMSZ 267. cikk alapján benyújtott előzetes döntéshozatal iránti kérelem tárgyában, amelyet a Tribunalul Olt (Olt megyei törvényszék, Románia) a Bírósághoz 2023. március 17‑én érkezett, 2023. március 1‑i határozatával terjesztett elő
a Prysmian Cabluri şi Sisteme SA
és
az Agenția Națională de Administrare Fiscală – Direcţia Generală Regională a Finanţelor Publice Craiova – Direcţia Regională Vamală Craiova,
az Autoritatea Vamală Română,
az Agenţia Naţională de Administrare Fiscală – Direcţia Generală de Administrare a Marilor Contribuabili
között folyamatban lévő eljárásban,
A BÍRÓSÁG (nyolcadik tanács),
tagjai: N. Piçarra tanácselnök (előadó), N. Jääskinen és M. Gavalec bírák,
főtanácsnok: T. Ćapeta,
hivatalvezető: A. Calot Escobar,
tekintettel az írásbeli szakaszra,
figyelembe véve a következők által előterjesztett észrevételeket:
–
a Prysmian Cabluri şi Sisteme SA képviseletében O. Goran ügyvéd,
–
a román kormány képviseletében E. Gane, L. Ghiţă és A. Wellman, meghatalmazotti minőségben,
–
az Európai Bizottság képviseletében M. Salyková és E. A. Stamate, meghatalmazotti minőségben,
tekintettel a főtanácsnok meghallgatását követően hozott határozatra, miszerint az ügy elbírálására a főtanácsnok indítványa nélkül kerül sor,
meghozta a következő
Ítéletet
1
Az előzetes döntéshozatal iránti kérelem a 2000. január 31‑i 254/2000/EK tanácsi rendelettel (HL 2000. L 28., 16. o.; magyar nyelvű különkiadás 2. fejezet, 9. kötet, 357. o.) módosított, a vám‑ és a statisztikai nómenklatúráról, valamint a Közös Vámtarifáról szóló, 1987. július 23‑i 2658/87/EGK tanácsi rendelet (HL 1987. L 256., 1. o.; magyar nyelvű különkiadás 2. fejezet, 2. kötet, 382. o.) I. mellékletében szereplő Kombinált Nómenklatúrának (a továbbiakban: KN) a 2017. október 12‑i (EU) 2017/1925 bizottsági végrehajtási rendelettel (HL 2017. L 282., 1. o.) módosított változata (a továbbiakban: 2658/87 rendelet) 85447000 és 90011090 vámtarifaalszáma értelmezésére vonatkozik.
2
E kérelmet a Prysmian Cabluri şi Sisteme SA (a továbbiakban: Prysmian) és az Agenţia Naţională de Administrare Fiscală – Direcţia Generală Regională a Finanţelor Publice Craiova – Direcţia Regională Vamală Craiova (nemzeti adóhatóság – craiovai regionális adóügyi főigazgatóság – craiovai regionális vámigazgatóság, Románia), az Autoritatea Vamală Română (román vámhatóság), valamint az Agenția Națională de Administrare Fiscală – Direcția Generală de Administrare a Marilor Contribuabili (nemzeti adóhatóság – kiemelt adózók igazgatási főigazgatósága, Románia) között annak tárgyában folyamatban lévő jogvita keretében terjesztették elő, hogy a Prysmian feltehetőleg tévesen sorolta be az optikai szálakból álló kábeleket a KN 85447000 vámtarifaalszám alá a KN 90011090 vámtarifaalszám helyett.
Jogi háttér
A HR
3
A Harmonizált Áruleíró és Kódrendszert (a továbbiakban: HR) a Vámigazgatások Világszervezete (WCO) keretében a harmonizált áruleíró és kódrendszerről szóló, 1983. június 14‑én Brüsszelben aláírt nemzetközi egyezmény hozta létre, amely egyezményt – annak 1986. június 24‑én kelt módosító jegyzőkönyvével együtt – az Európai Gazdasági Közösség nevében az 1987. április 7‑i 87/369/EGK tanácsi határozat (HL 1987. L 198., 1. o.; magyar nyelvű különkiadás 2. fejezet, 2. kötet, 288. o.) hagyta jóvá.
4
A HR magyarázó megjegyzései a „Szigetelt elektromos huzal (zománcozott vagy anódosan oxidált is), kábel (a koaxiális kábel is) és más szigetelt elektromos vezeték, csatlakozóval vagy anélkül; önállóan beburkolt optikai szálakból álló kábel, elektromos vezetékkel összeállítva vagy csatlakozóval felszerelve is” címet viselő HR 8544 vámtarifaszámmal kapcsolatban kimondják:
„Ide tartoznak az elektromos huzalok, kábelek és más vezetékek (pl. sodronyok, rudak, szalagok), melyeket elektromos gépekben, készülékekben és felszerelésekben vezetékként használnak, amennyiben azok szigeteltek. Figyelemmel a fenti feltételekre, ide tartoznak mind a belső, mind a külső felhasználású huzalok (pl. föld alatti, tenger alatti, vagy légvezetékek, kábelek). Ezen áruk fogalma a nagyon finom szigetelt huzaloktól a komplexebb típusú vastag vezetékekig terjed.
A nemfém vezetők szintén e vtsz. alá tartoznak.
[…]
E vtsz. alá tartozik az önállóan beburkolt optikai szálakból álló kábel, elektromos vezetékekkel összeállítva vagy csatlakozásokkal felszerelve is. A burkolatok rendszerint különféle színűek, lehetővé téve a szálak azonosítását a kábel mindkét végén. Az optikai szálakból álló kábeleket főleg a távközlésben használják, mert az adattovábbító teljesítményük nagyobb, mint az elektromos vezetékeké.”
5
A HR magyarázó megjegyzései az „Optikai szál és optikai szálból álló nyaláb; optikai szálból készült kábel, a 8544 vtsz. alá tartozó kivételével; polarizáló anyagból készült lap és lemez; bármilyen anyagból készült lencse (kontaktlencse is), prizma, tükör és más optikai elem nem szerelve, az optikailag nem megmunkált üvegből készült elem kivételével” című HR 9001 vámtarifaszámot illetően kimondják:
„[…] E vtsz. alá tartozik:
(A)
Optikai szál, optikai szál köteg, valamint az optikai szálból készült kábel a 8544 vtsz. alá tartozó kivételével.
Az optikai szál különböző fénytörő indexű, koncentrikus üveg‑ vagy műanyagrétegből áll. Ezeket üvegből húzással állítják elő és van egy szabad szemmel nem látható vékony műanyag bevonatuk, amelynek az a rendeltetése, hogy a szál sokkal kevésbé törjön. Az optikai szálakat orsóra tekerve mutatják be, és több kilométer hosszúak lehetnek. Felhasználják optikai szál kötegek készítéséhez és optikai szálakból készült kábelekhez.
Optikai szál kötegek lehetnek merevek, amennyiben a szálakat egy kötőanyaggal teljes hosszukban agglomerálják, vagy lehetnek rugalmasak, amikor csak a végüknél kötegelik. Ha folyamatosan (végig) kötegeltek, akkor képtovábbításra használják, de ha ritkán kötegeltek, akkor csak megvilágító fény továbbítására használhatók.
Az e vtsz. alá tartozó optikai szálakból készült kábel (amely felszerelhető csatlakozókkal) egy külső borítóból (hüvelyből) áll, amely egy vagy több optikai szál köteget tartalmaz, amelynek szálai nincsenek külön‑külön bevonva.
Az optikai szál kötegeket és kábeleket elsősorban optikai készülékekben, különösen a 9018 vtsz. alá tartozó endoszkópokban használják.
[…]
Nem tartoznak ide:
[…]
(g)
Önállóan beburkolt optikai szálakból álló kábel (8544 vtsz.)”
A KN
6
Amint az a 2658/87 rendelet 1. cikkéből következik, a KN az Európai Unióba importált áruk tarifális besorolását szabályozza. A KN átveszi a HR hat számjegyű vámtarifaszámait és vámtarifaalszámait, a hetedik és nyolcadik számjegyet pedig a KN‑alszámok részére tartja fenn.
7
A 2658/87 rendelet 12. cikkének (1) bekezdése értelmében az Európai Bizottság minden évben rendelettel elfogadja a KN egységes szerkezetű változatát a Közös Vámtarifa vonatkozó autonóm és szerződéses vámtételeivel együtt, amint az az Európai Unió Tanácsa vagy a Bizottság által elfogadott intézkedésekből következik. E rendeletet legkésőbb október 31‑ig ki kell hirdetni az Európai Közösségek Hivatalos Lapjában, és azt a következő év január 1‑jétől kell alkalmazni.
8
Amint az a jelen ítélet 1. pontjából kitűnik, az alapeljárásra a KN 2018. január 1‑jétől alkalmazandó, a 2017/1925 végrehajtási rendeletből eredő változatát kell alkalmazni.
9
A KN‑nek a „Bevezető rendelkezések” című első részében található az „[á]ltalános szabályokat” magában foglaló I. szakasz, amelynek „A [KN] értelmezésére vonatkozó általános szabályok” című A. pontja a következőképpen rendelkezik:
„Az áruknak a [KN‑be] történő besorolására a következő elvek az irányadók:
1
Az áruosztályok, árucsoportok és árualcsoportok címe csak a hivatkozások megkönnyítésére szolgál; jogi szempontból az áruk besorolását a vámtarifaszámokban szereplő árumegnevezések és az azokhoz kapcsolódó, az áruosztályokhoz, illetve az árucsoportokhoz tartozó Megjegyzések alapján, valamint – ha az adott vámtarifaszám vagy Megjegyzés eltérően nem rendelkezik – a következő rendelkezések alapján kell meghatározni.
[…]
6.
A vámtarifaszámok alszámai alá történő árubesorolást a vámtarifa‑alszámok szövegében foglalt árumegnevezések, az azokhoz kapcsolódó esetleges alszámos megjegyzések, valamint a fenti általános szabályok megfelelő alkalmazásával kell meghatározni azzal, hogy csak azonos szintű vámtarifa‑alszámok hasonlíthatók össze. E szabály értelmében a vonatkozó áruosztályhoz és árucsoporthoz tartozó Megjegyzéseket is alkalmazni kell, feltéve, hogy azok ellentétes rendelkezést nem tartalmaznak.”
10
A KN „Vámtarifa” című második része tartalmazza a „Gépek és mechanikus berendezések; villamossági cikkek; ezek alkatrészei; hangfelvevő és ‑lejátszó készülékek, kép‑ és hangfelvevő és ‑lejátszó készülékek televízióhoz; ezek alkatrészei és tartozékai” elnevezésű XVI. áruosztályt. Az ezen áruosztályhoz tartozó 1. megjegyzés m) pontja pontosítja, hogy nem tartozik ebbe az áruosztályba a 90. árucsoportba tartozó áru.
11
E XVI. áruosztály tartalmazza az „Elektromos gépek és elektromos felszerelések és ezek alkatrészei; hangfelvevő és ‑lejátszó, televíziós kép‑ és hangfelvevő és ‑lejátszó készülékek és ezek alkatrészei és tartozékai” című 85. árucsoportot. Ezen árucsoportban található a KN 8544 vámtarifaszáma, amely a következőképpen épül fel:
„KN‑kód
Árumegnevezés
Szerződéses vámtétel (%)
Kieg. mértékegység
1.
2.
3.
4.
8544
Szigetelt elektromos huzal (zománcozott vagy anódosan oxidált is), kábel (a koaxiális kábel is) és más szigetelt elektromos vezeték, csatlakozóval vagy anélkül; önállóan beburkolt optikai szálakból álló kábel, elektromos vezetékkel összeállítva vagy csatlakozóval felszerelve is
[…]
8544 70 00
– Optikai szálakból álló kábel
mentes
–”
12
A KN második része tartalmazza továbbá az „Optikai‑, fényképészeti‑, mozgófényképészeti‑, mérő‑, ellenőrző‑, precíziós‑, orvosi‑ vagy sebészeti műszerek és készülékek; órák és kisórák; hangszerek; mindezek alkatrészei és tartozékai” elnevezésű XVIII. áruosztályt. Ezen áruosztály tartalmazza az „Optikai, fényképészeti, mozgófényképészeti, mérő‑, ellenőrző, precíziós, orvosi vagy sebészeti műszerek és készülékek; mindezek alkatrészei és tartozékai” megnevezésű 90. árucsoportot.
13
Ezen árucsoport többek között a KN 9001 vámtarifaalszámát foglalja magában, amelynek felépítése a következő:
„KN‑kód
Árumegnevezés
Szerződéses vámtétel (%)
Kieg. mértékegység
1.
2.
3.
4.
9001
Optikai szál és optikai szálból álló nyaláb; optikai szálból készült kábel, a 8544 vtsz. alá tartozó kivételével; polarizáló anyagból készült lap és lemez; bármilyen anyagból készült lencse (kontaktlencse is), prizma, tükör és más optikai elem nem szerelve, az optikailag nem megmunkált üvegből készült elem kivételével
9001 10
– Optikai szál, optikai szálból álló nyaláb és kábel
9001 10 10
– – Képátvivő kábel
2.9
–
9001 10 90
– – Más
2.9
–
[…]”
14
A 90. árucsoporthoz tartozó Megjegyzések 1. h) pontja pontosítja, hogy nem tartozik ide a 8544 vtsz. alá tartozó optikai szálakból álló kábel.
15
Az alapeljárás szempontjából relevánsak a Bizottság által a 2658/87 rendelet 9. cikke (1) bekezdése a) pontjának második franciabekezdése alapján megállapított és az Európai Unió Hivatalos Lapjában 2007. december 8‑án (HL 2007. C 296., 4. o.; a továbbiakban: 2007. évi magyarázó megjegyzések), illetve 2019. május 24‑én közzétett KN magyarázó megjegyzések (HL 2019. C 179., 4. o.; a továbbiakban: 2019. évi magyarázó megjegyzések).
16
A 2007. évi magyarázó megjegyzésekben a KN 85447000 vámtarifaalszámra vonatkozó magyarázó megjegyzés a következőket pontosította:
„85447000 – Optikai szálakból álló kábel
Ezen alszám alá tartoznak a telekommunikációs felhasználásra tervezett, optikai szálakból álló kábelek is, melyben az optikai szálakat egyenként két réteg védőburkolattal körbevett, vinilakrilát polimerrel vontak be. A burkolat belső rétege lágy akrilátból, a külső rétege kemény akrilátból készült, mely utóbbit még különféle színű festékréteggel is bevontak.
A bevonat biztosítja az egyes optikai szálak védelmét és szerkezeti egységét, például az egyes szálak törésének megakadályozásával”
17
A 2019. évi magyarázó megjegyzésekben a KN 85447000 vámtarifaalszámra vonatkozó magyarázó megjegyzés helyébe a következő szöveg lépett:
„85447000 – Optikai szálakból álló kábel
Ezen alszám alá tartoznak például a távközlési felhasználásra tervezett, egy vagy több, a 9001 vámtarifaszám alá tartozó és önállóan kettős akrilát polimer réteggel bevont optikai szálakból álló kábelek is. A bevonat belső rétege lágy akrilátból és a külső rétege kemény akrilátból áll, az utóbbi eltérő színréteggel színezett vagy bevont lehet, hogy lehetővé tegye a szálak azonosítását. Az optikai szálakat önállóan a kettős rétegű bevonat borítja; önmagukban nem alkotnak a 8544 vámtarifaszám alá tartozó optikai szálakból álló kábelt, csak ha védőburkolatba vannak helyezve.
A kettős rétegű bevonat biztosítja az önálló optikai szálak védelmét és szerkezeti egységét, például az egyes szálak törésének és kopásának megakadályozásával.”
A 952/2013/EU rendelet
18
Az Uniós Vámkódex létrehozásáról szóló, 2013. október 9‑i 952/2013/EU európai parlamenti és tanácsi rendelet (HL 2013. L 269., 1. o.; helyesbítések: HL 2013. L 287., 90. o.; HL 2016. L 267., 2. o.; HL 2018. L 173., 35. o.) 33. cikke ekképp rendelkezik:
„(1)   A vámhatóságoknak kérelemre kötelező érvényű tarifális felvilágosításra vonatkozó határozatokat (KTF‑határozatok) vagy kötelező érvényű származási felvilágosításra vonatkozó határozatokat (KSZF‑határozatok) kell hozniuk.
[…]
(2)   A KTF‑ vagy a KSZF‑határozatok csak az áruk tarifális besorolása vagy származásuk megállapítása tekintetében kötelező érvényűek az alábbiakat illetően:
a)
a vámhatóságokat a határozat jogosultjával szemben csak az olyan áruk tekintetében kötelezik, amelyekre nézve a vámalakiságokat a határozat hatálybalépésének napját követően végezték el;
b)
a határozat jogosultját a vámhatóságokkal szemben e határozatok csak attól a naptól kötelezik, amelyen a határozatról az értesítést megkapta, vagy úgy tekintendő, hogy megkapta.
[…]”
Az alapeljárás és az előzetes döntéshozatalra előterjesztett kérdések
19
A Prysmian a 2018. július 6. és december 21. közötti időszakban olyan árukat (a továbbiakban: szóban forgó áruk) importált, amelyeket az „[o]ptikai szálakból álló kábelre” vonatkozó KN 85447000 vámtarifaalszám alá tartozóként jelentett be, és amelyekre 0%‑os behozatali vámtétel vonatkozott.
20
2019. július 1‑jén a Prysmian jelezte a Biroul Vamal Oltnak (Olt vámhivatala, Románia; a továbbiakban: BVO), hogy a 2019. évi magyarázó megjegyzésekben a 2007. évi magyarázó megjegyzésekhez viszonyítottan bekövetkezett változásokra tekintettel a szóban forgó árukat immár a KN „[o]ptikai szálra” vonatkozó 90011090 vámtarifaalszáma alá kell sorolni, és 2,9%‑os behozatali vámtétel alá tartoznak. A Prysmian ekkor azt kérte, hogy az ezen árukra vonatkozó behozatali vámokat 2019. május 24‑től kezdődően számítsák újra, amely időpont a 2019. évi magyarázó megjegyzéseknek az Európai Unió Hivatalos Lapjában való közzététele időpontjának felel meg.
21
A 2021. április és június között végzett utólagos vámellenőrzést követően a Direcţia Regională Vamală Craiova (craiovai regionális vámhivatal, Románia) 2021. június 29‑i határozatával megállapította, hogy a szóban forgó áruk a KN 90011090 vámtarifaalszám alá tartozó, egyedileg beburkolt optikai szálak, amelyekre 2,9%‑os behozatali vámtétel vonatkozik. Következésképpen a vámhivatal újra kiszámította a szóban forgó, a Prysmian által a KN 85447000 vámtarifaalszám alá tartozó „optikai szálakból álló kábelként” bejelentett áruk valamennyi behozatalához kapcsolódó vámokat, és kiegészítő vám és késedelmi kamat címén összesen 992430 román lej (RON) (hozzávetőleg 201000 euró) összeg megfizetésére kötelezte e társaságot.
22
A Prysmian e határozattal szemben panaszt nyújtott be az Agenţia Naţională de Administrare Fiscală – Direcţia Generală de Administrare a Marilor Contribuabilihez (nemzeti adóhatóság – kiemelt adózók főigazgatósága, Románia), amelyet egy 2021. november 17‑i határozattal elutasítottak.
23
A Prysmian ezt követően keresetet indított a Tribunalul Olt (Olt megyei törvényszék, Románia), a kérdést előterjesztő bíróság előtt a 2021. november 17‑i és a 2021. június 29‑i határozat megsemmisítése, valamint az e határozatok által megállapított elsődleges és járulékos adókötelezettségek alóli mentesítés iránt.
24
A kérdést előterjesztő bíróság arra keresi a választ, hogy a 2019. évi magyarázó megjegyzések módosították‑e a 2007. évi magyarázó megjegyzések értelmét, és ilyen esetben a szóban forgó áruknak a KN 90011090 vámtarifaszám alá történő visszamenőleges átsorolása sérti‑e a jogbiztonság és a kiszámíthatóság elvét.
25
E bíróság arra is keresi a választ, hogy a tarifális besorolás egységes alkalmazásának elve – a jogbiztonság és a bizalomvédelem elvével összefüggésben – kötelezi‑e őt arra, hogy figyelembe vegye egyrészt más nemzeti vámhatóságok határozatait, másrészt pedig más tagállamok vámhatóságainak vagy bíróságainak azon határozatait, amelyek a szóban forgó árukat a KN 8544 vámtarifaszáma alá sorolták be, vagy megerősítették ezt a besorolást.
26
E körülmények között a Tribunalul Olt (Olt megyei törvényszék) úgy határozott, hogy az eljárást felfüggeszti, és előzetes döntéshozatal céljából a következő kérdéseket terjeszti a Bíróság elé:
„1)
A [KN] értelmezésében, [a 2007. évi magyarázó megjegyzésekre] tekintettel, az a termék, amely egy optikai magból, valamint egy lágy akrilátból készült primer belső burkolattal és egy színes kemény akrilátból készült szekunder burkolattal borított optikai burkolatból, burkolatrendszerből (úgynevezett ColorLock) áll, a [KN] 85447000 vámtarifaszáma alá sorolható?
2)
Az első kérdésre adott nemleges válasz esetén a nemzeti vámhatóságok a jogbiztonság és a bizalomvédelem elveinek értelmezése alapján nemcsak az adott állam vámhatóságának azon határozatait hagyhatják‑e figyelmen kívül, amelyek nem kérdőjelezték meg e terméknek a 85447000 vámtarifaszám alá történő besorolását, hanem egyúttal az Európai Unió más tagállamainak vámhatóságai vagy akár bíróságai által az e tarifális besorolás alapján hozott kedvező (vám és [hozzáadottértékadó‑mentességet] biztosító) KTF‑határozatokat is, anélkül, hogy ez a magatartás sértené a tarifális besorolás egységes alkalmazásának elvét, amely az [EUMSZ] 28. cikkből következik, a jogbiztonságnak és a bizalomvédelemnek a Bíróság által elismert, az európai jog alkalmazása szempontjából releváns elvével összefüggésben?
3)
A második kérdésre adott nemleges válasz esetén, a [952/2013 rendelet] 114. cikkének értelmezése alapján a jogbiztonság és a bizalomvédelem elvét figyelembe véve lehetséges e, hogy [a 2007. évi magyarázó megjegyzések] [közzétételének] napjától hatályos változata egyértelműségének esetleges hiánya, amely magyarázatot egy később hatályba lépő pontosítás követett, az adóalanyra nézve járulékos adókötelezettséget keletkeztet valamely tagállamban, különösen akkor, ha amellett, hogy az adott tagállam vámhatósága idővel olyan határozatokat hozott, amelyek nem kérdőjelezték meg e terméknek a 85447000 vámtarifaszám alá történő besorolását, az Európai Unió más tagállamainak vámhatóságai vagy akár bíróságai is kedvező KTF‑határozatokat hoztak e tarifális besorolás alapján?”
Az előzetes döntéshozatalra előterjesztett kérdésekről
Az első kérdésről
27
Első kérdésével a kérdést előterjesztő bíróság lényegében arra keresi a választ, hogy úgy kell‑e értelmezni a KN 85447000 vámtarifaalszámot, hogy az magában foglalja az olyan optikai szálakból álló kábelt, amely egy optikai kábelből és egy optikai bevonatból áll, amelyeket egy belső réteg lágy akriláttal borít, és amelyet magát is egy második színes akrilátréteg fed.
28
Elöljáróban emlékeztetni kell arra, hogy ha a Bíróság elé tarifális besorolással kapcsolatban terjesztenek előzetes döntéshozatal iránti kérelmet, a Bíróság feladata nem az, hogy maga végezze el ezt a besorolást, hanem az, hogy megvilágítsa a kérdést előterjesztő bíróság számára azokat a szempontokat, amelyek alapján lehetővé válik a számára, hogy az érintett árukat helyesen sorolja be az előtte folyamatban lévő jogvitában. Egy ilyen besorolás ugyanis e termékek jellemzőinek tisztán ténybeli értékelését követeli meg, amely az ilyen előzetes döntéshozatal iránti kérelem keretében a nemzeti bíróság, nem pedig a Bíróság hatáskörébe tartozik (lásd ebben az értelemben: 2023. február 9‑iLB [Air loungers] ítélet, C‑635/21, EU:C:2023:85, 31. pont, valamint az ott hivatkozott ítélkezési gyakorlat).
29
Egyébiránt a KN értelmezésére vonatkozó általános szabályok 1. szabálya szerint az áruk besorolását a vámtarifaszámok megnevezései és az e nómenklatúra áruosztályaihoz, illetve árucsoportjaihoz tartozó megjegyzések alapján kell meghatározni. Mivel az alapeljárás tárgya a szóban forgó áruknak az említett nómenklatúra 85447000 vagy 90011090 vámtarifaalszáma alá történő tarifális besorolása, ezen általános szabályok 6. szabálya értelmében az ilyen besorolást a vámtarifaalszámok szövegében szereplő árumegnevezések és az azokhoz kapcsolódó alszámokhoz tartozó megjegyzések alapján kell meghatározni, és a vonatkozó áruosztályhoz és árucsoporthoz tartozó megjegyzéseket is figyelembe lehet venni, feltéve, hogy azok ellentétes rendelkezést nem tartalmaznak.
30
A jogbiztonság és az ellenőrzések elősegítése érdekében az áruk tarifális besorolásának meghatározó feltételeit általában az áruk objektív jellemzői és tulajdonságai között kell keresni, amint azokat a KN vonatkozó vámtarifaszámai, az áruosztályok, illetve árucsoportok megjegyzései meghatározzák. Az érintett termék rendeltetése a besorolás objektív szempontját képezheti, amennyiben az szorosan e termékhez tartozik, amely kötődést az említett termék objektív jellemzői és tulajdonságai alapján kell értékelni (lásd ebben az értelemben: 2021. június 3‑iFlavourstream ítélet, C‑822/19, EU:C:2021:444, 34. pont; 2023. február 9‑iLB [Air loungers] ítélet, C‑635/21, EU:C:2023:85, 33. pont).
31
Ezenfelül, bár egyrészt a HR, másrészt pedig a KN magyarázó megjegyzéseinek nincs kötelező erejük, a Közös Vámtarifa egységes alkalmazásának biztosítását szolgáló lényeges eszközöknek minősülnek, és ily módon hasznos segítséget nyújtanak annak értelmezéséhez (lásd ebben az értelemben: 2020. június 18‑iHydro Energo ítélet, C‑340/19, EU:C:2020:488, 36. pont; 2023. február 9‑iLB [Air loungers] ítélet, C‑635/21, EU:C:2023:85, 34. pont).
32
Először is, a KN 85447000 vámtarifaalszám, amelynek címe „Optikai szálakból álló kábel”, e nómenklatúra 8544 vámtarifaszámának egyik albontását képezi, amelynek a szövege többek között az „önállóan beburkolt optikai szálakból álló kábelt” említi. A KN 9001 vámtarifaszám megnevezése többek között a következőre vonatkozik: „[o]ptikai szál és optikai szálból álló nyaláb; optikai szálból készült kábel, a 8544 vtsz. alá tartozó kivételével”. A 90. árucsoporthoz tartozó Megjegyzések 1. pontjának h) alpontja értelmében ezen árucsoport nem vonatkozik a 8544 vtsz. alá tartozó optikai szálakból álló kábelre.
33
Másodsorban, a 2007. évi magyarázó megjegyzésekben szereplő, a KN 85447000 vámtarifaalszámára vonatkozó magyarázó megjegyzés pontosítja, hogy ezen alszám alá tartoznak a telekommunikációs felhasználásra tervezett, optikai szálakból álló kábelek is, melyben az optikai szálakat egyenként két réteg védőburkolattal körbevett, vinilakrilát polimerrel vontak be.
34
Harmadsorban, a HR magyarázó megjegyzései szerint e rendszer 8544 vámtarifaszáma alá tartozik az önállóan beburkolt optikai szálakból álló kábel, elektromos vezetékekkel összeállítva vagy csatlakozásokkal felszerelve is, míg az említett rendszer 9001 vámtarifaszáma alá tartozik az „[o]ptikai szál, optikai szál köteg, valamint az optikai szálból készült kábel a 8544 vtsz. alá tartozó kivételével”. E megjegyzések pontosítják továbbá, hogy a HR 9001 vámtarifaszám alá tartozó optikai szálakból készült kábel egy külső borítóból áll, amely egy vagy több optikaiszál‑köteget tartalmaz, amelynek szálai nincsenek külön‑külön bevonva.
35
A fentiekből egyrészt az következik, hogy a KN különbséget tesz a „kábelek” és az „önállóan beburkolt szálak” között, és csak az önállóan beburkolt optikai szálakból álló kábelek tartoznak e nómenklatúra 8544 vámtarifaszáma alá, kizárva magukat az optikai szálakat. Ezzel szemben az önálló optikai szálak, valamint az optikai szálakból álló nyalábok a 9001 vámtarifaszám alá tartoznak, e nómenklatúra szövegének megfelelően.
36
Másrészt, tekintettel a KN 8544 vámtarifaszám szövegére, valamint a KN 85447000 vámtarifaalszámára vonatkozó magyarázó megjegyzésre és a HR 8544 vámtarifaszámra vonatkozó magyarázó megjegyzéseire, a kábelt alkotó optikai szálaknak egyszerre kell önállóan szigeteltnek lenniük, és azokat védőbevonattal kell ellátni vagy védőborításba kell helyezni ahhoz, hogy e vámtarifaszám alá tartozzanak.
37
A jelen ügyben az előzetes döntéshozatal iránti kérelemből az tűnik ki, hogy a szóban forgó áruk kétrétegű bevonattal önállóan beburkolt optikai szálakból álló kábelek, amelyek nem rendelkeznek védőborítással. Következésképpen – a kérdést előterjesztő bíróság által elvégzendő vizsgálatok fenntartásával – ezen áruk, amennyiben nem felelnek meg az előző pontban hivatkozott második kumulatív feltételnek, nem tartozhatnak a KN 8544 vámtarifaszám alá, és azokat a KN 9001 vámtarifaszám alá kell besorolni.
38
A fentiekre tekintettel az első kérdésre azt a választ kell adni, hogy a KN 85447000 vámtarifaalszámot úgy kell értelmezni, hogy az nem foglalja magában az olyan optikai szálakból álló kábelt, amely egy optikai kábelből és egy optikai bevonatból áll, amelyeket egy belső réteg lágy akriláttal borít, és amelyet magát is egy második színes kemény akrilátréteg fed.
A második kérdésről
39
Második kérdésével a kérdést előterjesztő bíróság lényegében arra keresi a választ, hogy úgy kell‑e értelmezni a jogbiztonság és a bizalomvédelem elvét, hogy azokkal ellentétes az azon jogcímen fizetendő vámok és illetékek valamely tagállam vámhatóságai általi beszedése, hogy az adóalany e hatóságok szerint egy árut tévesen sorolt valamely KN vámtarifaalszám alá, amennyiben az e hatóságok és más tagállamok vámhatóságai által más adóalanyok részére kibocsátott KTF‑határozatok, valamint más tagállamok bírósági határozatai nem zárták ki e tarifális besorolást.
40
A jogbiztonság elve, amelyből a bizalomvédelem elve következik, megköveteli egyfelől azt, hogy a jogszabályok világosak és pontosak legyenek, másfelől pedig azt, hogy az alkalmazásuk a jogalanyok számára előrelátható legyen, különösen abban az esetben, ha a magánszemélyekre és vállalkozásokra nézve kedvezőtlen következményeik lehetnek. Ez az elv különösen azt követeli meg, hogy a szabályozás tegye lehetővé az érdekeltek számára az ennek alapján őket terhelő kötelezettségek terjedelmének pontos ismeretét, és azt, hogy ennek megfelelően hozhassák meg intézkedéseiket (2021. június 3‑iJumbocarry Trading ítélet, C‑39/20, EU:C:2021:435, 48. pont, valamint az ott hivatkozott ítélkezési gyakorlat).
41
A bizalomvédelem elvére csak olyan jogalany hivatkozhat, akiben valamely közigazgatási hatóság megalapozott elvárásokat keltett azáltal, hogy számára a megengedett és megbízható forrásokból származó pontos, feltétlen és egybevágó garanciákat adott (lásd ebben az értelemben: 2018. augusztus 7‑iMinistru kabinets ítélet, C‑120/17, EU:C:2018:638, 50. pont; 2022. március 31‑iSmetna palata na Republika Bulgaria ítélet, C‑195/21, EU:C:2022:239, 65. pont).
42
A jelen ügyben, először is, amint arra a jelen ítélet 32–37. pontja emlékeztet, a KN 85447000 és 90011090 vámtarifaalszáma szövegének világos és pontos szövegéből a 2007. évi és a HR magyarázó megjegyzéseivel összefüggésben értelmezve az következik, hogy a szóban forgó árukhoz hasonló áruk ez utóbbi, nem pedig az előbbi vámtarifaalszám alá tartoznak.
43
E tekintetben a Prysmian állításaival ellentétben, a 2019. évi magyarázó megjegyzések, amelyek szerint az önállón bevont optikai szálak „önmagukban nem alkotnak a 8544 vámtarifaszám alá tartozó optikai szálakból álló kábelt, csak ha védőburkolatba vannak helyezve”, csupán pontosítják a védőburkolat meglétére vonatkozó feltétel tartalmát, anélkül hogy módosítanák a 2007. évi magyarázó megjegyzések egyértelmű szövegét.
44
Másodsorban, a 952/2013 rendelet 33. cikkének (2) bekezdése értelmében a KTF‑re csak annak jogosultja vagy képviselője hivatkozhat az azt kibocsátó vámhatóságokkal és más tagállamok vámhatóságaival szemben (lásd ebben az értelemben: 2011. április 7‑iSony Supply Chain Solutions [Europe] ítélet, C‑153/10, EU:C:2011:224, 39. pont).
45
Mivel a más vámhatóságok által kibocsátott KTF‑eket és más tagállami bíróságok azon határozatait, amelyek a szóban forgó árukat a KN 85447000 vámtarifaalszám alá sorolják be vagy megerősítik e besorolást, nem a Prysmiannak címezték, az ilyen tájékoztatások és határozatok nem tekinthetők úgy, mint amelyek a jelen ítélet 41. pontjában hivatkozott ítélkezési gyakorlat értelmében e társaság számára olyan pontos, feltétlen és egybevágó garanciákat nyújtanak, amelyek jogos bizalmat kelthetnek e társaságban az ilyen besorolás megalapozottságát illetően.
46
A fenti indokokra figyelemmel a második kérdésre azt a választ kell adni, hogy a jogbiztonság és a bizalomvédelem elvét úgy kell értelmezni, hogy azokkal nem ellentétes az azon jogcímen fizetendő, az adóalany által meg nem fizetett vámok és illetékek valamely tagállam vámhatóságai általi beszedése, hogy az adóalany e hatóságok szerint egy árut tévesen sorolt valamely KN vámtarifaalszám alá, még akkor sem, ha az e hatóságok és más tagállamok vámhatóságai által más adóalanyok részére kibocsátott KTF‑határozatok, valamint más tagállamok bírósági határozatai nem zárták ki e tarifális besorolást.
A harmadik kérdésről
47
A második kérdésre adott válaszra tekintettel a harmadik kérdésre nem szükséges válaszolni.
A költségekről
48
Mivel ez az eljárás az alapeljárásban részt vevő felek számára a kérdést előterjesztő bíróság előtt folyamatban lévő eljárás egy szakaszát képezi, ez a bíróság dönt a költségekről. Az észrevételeknek a Bíróság elé terjesztésével kapcsolatban felmerült költségek, az említett felek költségeinek kivételével, nem téríthetők meg.
A fenti indokok alapján a Bíróság (nyolcadik tanács) a következőképpen határozott:
1)
A 2000. január 31‑i 254/2000/EK tanácsi rendelettel módosított, a vám‑ és a statisztikai nómenklatúráról, valamint a Közös Vámtarifáról szóló, 1987. július 23‑i 2658/87/EGK tanácsi rendelet I. mellékletében szereplő Kombinált Nómenklatúrának a 2017. október 12‑i (EU) 2017/1925 bizottsági végrehajtási rendelettel módosított változata 85447000 vámtarifaalszámát
a következőképpen kell értelmezni:
az nem foglalja magában az olyan optikai szálakból álló kábelt, amely egy optikai kábelből és egy optikai bevonatból áll, amelyeket egy belső réteg lágy akriláttal borít, és amelyet magát is egy második színes kemény akrilátréteg fed.
2)
A jogbiztonság és a bizalomvédelem elvét
a következőképpen kell értelmezni:
azokkal nem ellentétes az azon jogcímen fizetendő, az adóalany által meg nem fizetett vámok és illetékek valamely tagállam vámhatóságai általi beszedése, hogy az adóalany e hatóságok szerint egy árut tévesen sorolt a 254/2000 rendelettel módosított 2658/87 rendelet I. mellékletének a 2017/1925 rendeletből eredő változatában szereplő Kombinált Nómenklatúra valamely vámtarifaalszám alá, még akkor sem, ha az e hatóságok és más tagállamok vámhatóságai által más adóalanyok részére kibocsátott kötelező érvényű tarifális felvilágosítások, valamint más tagállamok bírósági határozatai nem zárták ki e tarifális besorolást.
Aláírások
(
*1
)	Az eljárás nyelve: román.